Antitrend: Bu yilgi qishki mavsumda tavsiya qilinmaydigan ustki kiyimlar

Nozik jins vakillari har qanday haroratda ham o‘ziga xos uslub va ko‘rinishga ega bo‘lishni istaydi. Lekin qishda hammasi boshqacharoq, sovuq mavsumda didli, shu bilan birga, qulaylik va salomatlik bilan bog‘liq muammolarni yuzaga keltirmaydigan kiyimlarni kiyish kerak. Bu esa trendda bo‘lishga xalaqit bermaydi, shunchaki mavsumga xos tavsiyalar va moda ixlosmandlarining kiyinish borasidagi uslublaridan ilhomlanish kifoya.
Etagi keng ustki kiyim

Bunday bichimli shuba buvingiz yoki oyingiz zamonasida dolzarb bo‘lgan bo‘lishi mumkin, lekin hozir emas. Chunki ko‘rinishi qo‘ng‘iroqni esga soladigan ustki kiyim qomatni chiroyli ko‘rsatmaydi. Aksincha semiz, yoshingizga nisbatan katta va qomat proporsiyasini xunuk ko‘rsatadi. Shu sabab ham stilistlar bunday bichimli ustki kiyimni 2020-yilda kiyishda mantiq ko‘rmaydi. Buning o‘rniga oversayz uslubidagi eko-mo‘ynali modellarga e’tibor qarating.
Mo‘ynali kurtka

Yoqasida, cho‘ntak va yenglarida mo‘ynasi bor kurtka kimgadir chiroyli ko‘ringani bilan, urfdan qolganini inkor etib bo‘lmaydi. Bunday variantdagi kurtkalarni xarid qilmagan yaxshi, qolaversa, kapishonkadagi yupqa va sifatsiz mo‘yna nafaqat didsiz ko‘rinadi, balki issiq tutmaydi ham. Yoqa va yengida mo‘ynasi bor palto bo‘lsa boshqa gap, chunki aynan 90-yillarga xos bo‘lgan shunday modellar sovuq mavsumda har qachongidan ham dolzarbroq.
Uzun norkali (qorako‘zan mo‘ynasidan tikilgan) shubalar

Bunday ustki kiyim ham o‘tmishga xos bashanglik belgisi. Agar garderobingizda bunday shuba bo‘ladigan bo‘lsa, uni tashlab yuborishga shoshilmang, balki keyinchalik 90-yillardagi paltolar singari takror urfga kirar, lekin hozircha uni kiymaganingiz yaxshi. Chunki bunday shuba o‘tmish artefakti bo‘lib ko‘rinadi.
Ko‘ylak bichimli palto

Sovuqda ham ayollarga xos latofatli ko‘rinishni istagangiz-da, bunday modellarni kiya ko‘rmang. Ko‘ylak boshqa, ustki kiyim boshqa, kurtka ichidan pirpirakli libos kiyavering, lekin ustingizga emas. Bunday bichimni moda olamidagi eng bo‘lmag‘ur eksperimentlar sirasiga kiritish mumkin. Birinchidan didsiz ko‘rsatadi, ikkinchidan esa noqulay ham. Uning ichidan qalin jemper yoki jaket kiyib bo‘lmaydi. O‘rniga zapaxli palto yoki oversayz kurtka tanlang. Chunki siz va ustki kiyimingiz orasida yopishib turadigan ko‘ylak emas, qishga xos qalinroq kiyim uchun joy bo‘lishi va kiyganda ham tiqilib qolgandek ko‘rinmasligingiz kerak.
Yengi kalta ustki kiyim

Yengi 3 ga 4 yoki 7 ga 8 bo‘lgan shuba va kurtkalarni ham ko‘ylak bichimli kurtka singari qulaylik va uslub borasidagi o‘xshamagan urinish, deb atasa bo‘ladi. Bunday ustki kiyim ichidan doim qalin yengli kiyim yoki uzun qo‘lqop kiyishga to‘g‘ri keladi va bu noqulaylik keltirib chiqaradi. Yaxshisi, yo‘q joydan o‘zingizga muammo yaratmasdan, yengi uzun va issiq tutadigan ustki kiyim xarid qiling.